Karl-Gustav Kristenbrun

Karl-Gustav Kristenbrun (21. november 1914 Käsmu – 28. november 1992 Tallinn) oli eesti koduloolane.  

 Elukäik 
Lapse- ja noorpõlves elas ta Käsmus, seejärel asus pere elama Tallinna. Pere küüditati 14. juunil 1941 Siberisse Sverdlovski oblastisse Turjinski rajooni. Siberist naasnult asuti taas elama Tallinna, sest Käsmus asuv kodutalu oli nõukogude okupatsioonivõimu kasutuses. 

Põlise käsmulasena kogus ja hoidis Karl-Gustav Kristenbrun teateid ja mälestusi oma koduküla ajaloost. Tema rikkalikus kogus on nii dokumente kui ka kohalikku pärimust. Ta andis koos Anne Kurepaluga 1994. aastal välja raamatu "Käsmu", mis annab ülevaate küla kujunemisest, merendus- ja laevandusloost ning sisaldab andmeid seal ehitatud laevade ja elanud kaptenite kohta.

Karl-Gustav Kristenbrun suri 1992. aastal ja on maetud Käsmu kalmistule.

Isiklikku
Tema vanaisa oli Jakob Kristenbrun, kes koos oma venna Joosepiga olid 19.-20. sajandi vahetusel põhjaranniku ühed suuremad laevaomanikud.

Tema 1880. aastal sündinud ja 1901. aastal Käsmu merekooli lõpetanud isa Gustav Kristenbrun sooritas kaugesõidukapteni eksami 1907. aastal Liibavi merekoolis ning oli 1923. aastal asutatud AS Käsmu Laevaomanikud (KLO) üks juhtfiguure. 

Välislingid
Eesti kommunismiohvrid 1940–1991

Kategooria:Eesti koduloolased
Kategooria:Käsmu
Kategooria:Eesti represseeritud isikud
Kategooria:Käsmu kalmistule maetud
Kategooria:Sündinud 1914
Kategooria:Surnud 1992